Document ID: 32012D0048

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 26ης Ιανουαρίου 2012 για την παράταση της ισχύος της απόφασης 2009/251/ΕΚ η οποία απαιτεί από τα κράτη μέλη να διασφαλίσουν ότι δεν διατίθενται ούτε είναι διαθέσιμα στην αγορά προϊόντα που περιέχουν το βιοκτόνο φουμαρικό διμεθύλιο [κοινοποιηθείσα υπό τον αριθμό Ε(2012) 321] (Κείμενο που παρουσιάζει ενδιαφέρον για τον ΕΟΧ) (2012/48/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 13, Εκτιμώντας τα ακόλουθα: (1) Με την απόφαση 2009/251/ΕΚ της Επιτροπής (2) απαιτείται από τα κράτη μέλη να διασφαλίζουν ότι τα προϊόντα που περιέχουν το βιοκτόνο φουμαρικό διμεθύλιο (DMF) δεν διατίθενται ούτε καθίστανται διαθέσιμα στην αγορά. (2) Η απόφαση 2009/251/ΕΚ εκδόθηκε σύμφωνα με τις διατάξεις του άρθρου 13 της οδηγίας 2001/95/ΕΚ, το οποίο περιορίζει την ισχύ της απόφασης για περίοδο που δεν υπερβαίνει το ένα έτος, αλλά επιτρέπει την ανανέωση για πρόσθετες χρονικές περιόδους οι οποίες δεν υπερβαίνουν το ένα έτος η καθεμία. (3) Η ισχύς της απόφασης 2009/251/ΕΚ παρατάθηκε με τις αποφάσεις της Επιτροπής 2010/153/ΕΕ (3) και 2011/135/ΕΕ (4) για πρόσθετες περιόδους ενός έτους κάθε φορά. Επί του παρόντος εξετάζεται το ενδεχόμενο να επιβληθεί μόνιμα περιορισμός του DMF στα προϊόντα και να ενσωματωθεί ο περιορισμός αυτός στον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (5). Δεδομένου ότι με το εν λόγω μέτρο αντιμετωπίζονται οι ίδιες ανησυχίες, όπως στην απόφαση 2009/251/ΕΚ, η απόφαση 2009/251/ΕΚ θα πρέπει, για λόγους ασφάλειας δικαίου, να εφαρμόζεται έως ότου αρχίσει να ισχύει ο μόνιμος περιορισμός δυνάμει του κανονισμού (ΕΚ) αριθ. 1907/2006. (4) Βάσει της μέχρι σήμερα εμπειρίας και της απουσίας μιας μόνιμης διάταξης για τα καταναλωτικά προϊόντα που περιέχουν DMF, είναι ανάγκη να παραταθεί η ισχύς της απόφασης 2009/251/ΕΚ για 12 μήνες ακόμη. (5) Η απόφαση 2009/251/ΕΚ θα πρέπει να τροποποιηθεί ανάλογα. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συγκροτήθηκε δυνάμει του άρθρου 15 της οδηγίας 2001/95/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 4 της απόφασης 2009/251/ΕΚ αντικαθίσταται από το ακόλουθο κείμενο: «Άρθρο 4 Περίοδος εφαρμογής Η παρούσα απόφαση εφαρμόζεται έως ότου αρχίσει να ισχύει ο κανονισμός της Επιτροπής για την τροποποίηση του παραρτήματος XVII του κανονισμού (ΕΚ) αριθ. 1907/2006 όσον αφορά το DMF ή έως τις 15 Μαρτίου 2013, ανάλογα με το ποια ημερομηνία προηγείται.» Άρθρο 2 Τα κράτη μέλη λαμβάνουν τα αναγκαία μέτρα για να συμμορφωθούν με την παρούσα απόφαση έως τις 15 Μαρτίου 2012 το αργότερο και δημοσιεύουν τα εν λόγω μέτρα. Ενημερώνουν αμέσως σχετικά την Επιτροπή. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 26 Ιανουαρίου 2012.

Classification Labels:
1164
249

Label Descriptions:
{"1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 138
1362
2449
13

EuroVoc IDs (Expanded): 138
1362
2449
13

Dataset Source: meu

Split: dev